ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....หญ้าแพรก
...l...แบงก์ชาติประกาศสวนทางหน่วยงานพยากรณ์เศรษฐกิจอื่น ด้วยการปรับประมาณการเศรษฐกิจขยายตัวเพิ่มขึ้นอีก 0.5% ทั้งที่ทุกคนเป็นห่วงว่าการชุมนุมปิดสี่แยกราชประสงค์ของกลุ่มคนเสื้อแดงจะทำให้เศรษฐกิจหดตัว เพราะกำลังซื้อในประเทศหายวับ
...l...มูลเหตุให้แบงก์ชาติมองว่าเศรษฐกิจจะโตสวนทาง ก็เพราะมั่นใจว่าเศรษฐกิจโลกเริ่มฟื้นตัวดีมากขึ้นเรื่อยๆ การส่งออกจะเป็นตัวฉุดให้เศรษฐกิจในภาพรวมดีขึ้น 
...l...ทราบว่า ดร.นิพนธ์ พัวพงศธร ประธานทีดีอาร์ไอ ไปขอข้อมูลเรื่องข้าวจากระทรวงพาณิชย์เพื่อส่งให้ สมชัย จิตสุชน ซึ่งเป็นหนึ่งในคณะกรรมการข้าว เป็นข้อมูลเข้าประชุม แต่สุดท้ายก็ไม่สามารถทัดทานอะไรให้ที่ประชุมได้ ปล่อยให้มีการเปิบข้าวกันได้ตามสบาย ใครได้ผลประโยชน์ก็รู้ๆ กันอยู่
...l...โปรดจับตาสินค้าเกษตรตัวถัดมาที่จะมีปัญหาก็คือน้ำตาล งานนี้ขอฝากรองนายกฯ เศรษฐกิจ ไตรรงค์ สุวรรณคีรี ให้จับตาดูอย่างละเอียด อย่าให้ซ้ำรอยนโยบายข้าว นี่ถ้าเป็นคุณชายละเอียด กอร์ปศักดิ์ สภาวสุ รมว.พาณิชย์ คงปวดหัว
...l...ผลสอบสวนคดีทุจริตคอมพิวเตอร์ การออกเอฟอาร์ซีดีแบบประหลาด และอีกหลายเรื่องของธนาคารอาคารสงเคราะห์ (ธอส.) ถูกส่งจากบอร์ดแบงก์ไปถึงมือ สถิตย์ ลิ่มพงศ์พันธุ์ ปลัดกระทรวงการคลังแล้ว แต่ก็โดนส่งกลับไปตรวจสอบใหม่ ดึงกันไปดึงกันมา งานนี้คงไม่ถึงมือ ป.ป.ช.ง่ายๆ แน่นอน เพราะปีนี้ทั้งปลัดสถิตย์ และ ขรรค์ ประจวบเหมาะ เอ็มดี ธอส. ก็จะหมดวาระพร้อมๆ กัน น่าอนาถใจที่เรื่องนี้คงหาคนผิดไม่ได้
...l...ใครจะแทงกั๊กตัวเก็งผู้ว่าการแบงก์ชาติเป็นใครก็ตาม แต่หญ้าแพรกยังมั่นใจว่า บัณฑิต นิจถาวร รองผู้ว่าการแบงก์ชาตินั้นนอนมาแน่ๆ เพราะประเพณีประชาธิปัตย์ไม่เคยเอาคนนอกมาข้ามหัวคนในเหมือนพรรคการเมืองในอดีต